钦定古今图书集成/明伦汇编/氏族典/第376卷 > 董文用
## 钦定古今图书集成/明伦汇编/氏族典/第376卷 > 董文用

按《元史董俊传》：“文用，字彦材，俊之第三子也。学问早
成，弱冠试词赋中选。世祖在潜藩，命文用主文书。世
祖即位，建元中统，文用持诏宣谕边郡，还朝，张文谦
宣抚大名等路，奏文用为左右司郎中。二年，以兵部
郎中参议都元帅府事。至元改元，召为西夏中兴等
路行省郎中。八年，立司农司，授山东东道巡行劝农
使”，政绩为天下最。十二年，丞相安童奏为工部侍郎，
出为卫辉路总管，受代归田里。十九年，召为兵部尚
书，转礼部尚书，迁翰林、集贤二院学士，知秘书监。二
十二年，拜江淮行中书省参知政事。二十五年，拜御
史中丞，迁翰林学士承旨。世祖崩，成宗即位，眷赉益
厚，升资德大夫、知制诰。大德元年，上章请老归，以疾
卒。子八人：“士贞，士亨，士楷，士英，士昌，士恒，士廉，士方”，
谥“忠穆。”